Målvakt Mande Sayouba (25) går til dansk fotball etter seks år i Stabæk.

Ivoraneren har skrevet under på en fireårsavtale med Odense Boldklub.

Han uttaler seg via sin agent, Jack Karadas.

– Mande er glad for overgangen, men samtidig er det vemodig. Han har hatt en fantastisk tid i Stabæk, og som han har sagt før: Det er klubben som har gjort ham til den han er i dag, sier Karadas.

Han forteller at Sayouba ønsker å takke klubben.

– Han kommer alltid til å ha Stabæk i sitt hjerte, sier agenten.

– Sayouba hadde noen måneder igjen av kontrakten på Nadderud. Går han vederlagsfritt?

– Nei. OB og Stabæk har blitt enige om en utbetalt kompensasjon, uten at jeg kan kommentere summer. Det må i såfall klubbene gjøre, sier Karadas.

OB kommer til å offentliggjøre overgangen torsdag morgen.

Varierende seks år

Under tiden i Stabæk har Sayouba hatt både opp- og nedturer.

Et høydepunkt var utvilsomt å bli kalt opp til Elfenbenskystens VM-tropp i 2014.

Det kan likevel ikke legges skjul på at Stabæk har prøvd ut flere andre målvakter under Sayoubas tid i klubben.

Samtidig har årets sesong båret preg av at utviklingen til målvakten har stagnert. Flere tvilsomme innblandinger har ført til farlige situasjoner i kamp etter kamp.

Etter 34 innslupne mål på 17 runder - og selv om ikke alle kan settes på Sayoubas tabbekonto - var det Marcus Sandberg som voktet buret for De blaa mot Rosenborg søndag. Kampen endte 1-1, og Sandberg fikk ros for sin ro og trygghet bakerst.

Dermed ble 1-3-tapet mot Sarpsborg 08 siste gangen Sayouba sto i mål for Stabæk i denne omgang.